《奉使巡检两京路种果树事毕入秦因咏》
唐代·郑审

圣德周天壤，韶华满帝畿。九重承涣汗，千里树芳菲。

陕塞馀阴薄，关河旧色微。发生和气动，封植众心归。

春露条应弱，秋霜果定肥。影移行子盖，香扑使臣衣。

入径迷驰道，分行接禁闱。何当扈仙跸，攀折奉恩辉。

作者简介：[唐]郑州荥阳（今河南荥阳）人。瑶子。乾元（758—759）中任袁州刺史。